सत्ताकेन्द्रित भएर भूराजनीतिक सम्बन्ध बनाउनु हुँदैन : ओली  
नेकपा (एमाले)का अध्यक्ष केपी शर्मा ओलीले सत्ता स्वार्थको लागि भूराजनीतिक सम्बन्ध बिगार्न नहुने बताएका छन् । 
काठमाडौँ — नेकपा (एमाले)का अध्यक्ष केपी शर्मा ओलीले सत्ता स्वार्थको लागि भूराजनीतिक सम्बन्ध बिगार्न नहुने बताएका छन् । एमालेले सञ्चालन गरेको मध्यपहाडी पुष्पलाल लोकमार्ग समृद्धिका लागि संकल्प यात्राको उपलब्धिका सम्बन्धमा पार्टी केन्द्रीय कार्यालयमा आयोजित सञ्चारकर्मीसँगको संवाद कार्यक्रममा आइतबार ओलीले भूराजनीतिक सम्बन्ध कुनै व्यक्ति वा सत्ताकेन्द्रित नभएर देश र जनताको हितमा केन्द्रित हुनुपर्ने बताएका हुन् । कांग्रेसका सभापति शेरबहादुर देउवाले सेती जलविद्युत् आयोजना चीनलाई दिँदा भारत रिसाएर बिजुली किन्दैन भनि दिएको अभिव्यक्तिप्रति आपत्ति जनाउँदै ओलीले यस्ता अभिव्यक्ति नेपालको असंलग्न राष्ट्र नीतिविपरीत रहेको बताए ।नेपालको राजनीति र विकास कहींबाट पनि प्रभावित हुन नहुने ओलीले भनाइ थियो । नेपालको विकासमा कसैले पनि हस्तक्षेप गर्न नहुने र सत्तामा बस्नेहरू कतैबाट पनि प्रभावित हुन नहुने ओलीको भनाइ छ । नेपाल र नेपालीको हित हुने खालको सहयोग जसले बढी दिन्छ त्यसबाट लिनुपर्ने उनले बताए । ‘हाम्रो विकास हामीले निर्बाध ढंगले गर्न पाउनुपर्छ, बिरालो कालो होस् कि सेतो होस्, मुसा मार्ने हुनुपर्छ,’ ओलीले भने । भारत, चीन वा अरू कुनै पनि मुलुकले नेपाल र नेपालीको हित हुने गरी गरेको सहयोग लिनुपर्ने ओलीले बताए । नेपालको हित हुने र नेपालको प्राथमिकतामा रहेका सबै खालको सहयोग लिनु पर्नेमा उनले जोड दिए । ओलीले छिमेकीले चित्त दुखाउँछ कि दुखाउँदैन भनेर सत्ताकेन्द्रित भएर सोच्नु नहुने बताए । नेपाल सार्वभौमसत्ता सम्पन्न असंलग्न नीति बोकेको मुलुक भएकोले सबैसँगको सम्बन्ध पनि असंलग्न हुनु पर्नेमा उनले जोड दिए ।